Teoria atașamentului Teoria atașamentului: noțiuni generale Teoria atașamentului descrie și integrează științific nevoia ființelor umane de a forma și întreține legături emoționale puternice față de alte ființe umane. Această teorie a fost formulată și consolidată de psihiatrul de copii britanic John Bowlby și de către psihologa canadiană Mary Ainsworth. Temele principale ale acestei teorii sunt inițierea și schimbările care au loc în relațiile emoționale individuale în cursul vieții. Conform teoriei atașamentului, la baza oricărei relații emoționale interumane se află legătura timpurie mamă-copil. Atașamentul definește legătura emoțională strănsă dintre oameni. Între nou-născut și părinții acestuia sau alte persoane se dezvoltă o relație specială. Atașamentul determină copilul mic să caute sprijin, apărare și liniștire la persoana de referință, în caz de pericol.Acest pericol poate să fie atât obiectiv cât și subiectiv (amenințare, teamă, durere). Persoanele de referință, de care copilul se atașează sunt adulții cu care copilul a avut cel mai intens contact în primele luni de viață. Apropierea scurtă, contactul vizual sau fizic de scurtă durată de persoana de referință pune capăt în general comportamentului atașant. După aceea copilul se simte în siguranță și de obicei își manifestă curiozitatea (comportament explorator) pentru tot ce îl înconjoară. Nevoia de stabilire în mod repetat a contactului vizual cu persoana de referință la copii arată cât de important este atașamentul sigur, pentru explorarea lumii înconjurătoare. Acesti doi poli vor sta la baza dezvoltării autonomiei sănatoase a individului. Comportamentul atașant nu rămâne stabil ci cunoaște pe parcursul vieții anumite schimbări. La copiii mai în vârstă și la adulți, atașarea în forma ei originară, observabilă cu ochiul liber, nu mai este atât de evidentă. Gesturile de apropiere și de îndepărtare de persoana de referință, comportamentul atașant și explorator evident dispar. Totuși, folosindu-se de bazele teoretice ale teoriei atașamentului, cercetătorii au descoperit cauzalități clare între comportamentul atașant al copilului mic și comportamentele din copilăria târzie, adolescență si maturitate. În urma experiențelor timpurii cu persoanele de referință,copilul dezvoltă un model internalizat de reprezentare, o matrice psihică ce va rămăne relativ stabilă de-a lungul întregii vieți. Modelul internalizat de reprezentare conține experiențele timpurii ale atașamentului precum și așteptările pe care individul le va simti în relația cu oamenii de-a lungul vieții. Aceste așteptări au ca scop anticiparea și interpretarea comportamentului persoanelor cu care subiectul intră în contact. După dezvoltarea în primul an de viață, modelele internalizate de reprezentare devin din ce în ce mai stabile, acestea transformându-se în reprezentări ale atașamentului. Termenul de reprezentare a atașamentului corespunde mai degrabă tradiției psihanalitice decât pshihologiei cognitive, care ar vorbi mai degrabă de schemă, mai precis de schema atașamentului. Comportamentul atașării cuprinde diverse moduri de comportament social cum ar fi: zâmbet, țipăt, ținut strâns, târâtul pe burtă spre mamă, căutarea persoanei de referință, etc. Aceste manifestări compun un sistem complex de comportament care este programat genetic și care se întâlnește la toți puii de mamifere, în special la om. Manifestarea comportamentului atașării este activată în situații de alarmă sau când copilul dorește apropierea fizică. Situațiile de alarmă sunt însoțite de stres emoțional, de exemplu când distanța față de persoana de referință este prea mare, în stări de disconfort, durere sau teamă. Se manifestă de asemenea la reuniunea cu persoana de referință. 2. Apariția primelor forme de atașament la copii Primele atașamente se formează în jurul vârstei de 8 luni și tind să coincidă cu apariția la copil a ”anxietății de separare” și se continuă pe parcursul primului an de viaţă, care este perioada formării relațiilor afective cu adulţii cei mai apropiaţi. Comportamente specifice atașamentului sunt: căutarea și staționarea în apropierea persoanelor investite afectiv, protest când este despărțit de subiectul atașamentului și folosirea adultului ca „bază de securitate” când explorează „necunoscutul”. Bowlby (1969) a considerat inițial că relația care se dezvoltă între copil si mamă este baza afectivă a relațiilor interpersonale de mai târziu. Ulterior, Bowlby depășește influența psihanalitică și preia o serie de concepte din biologie. Și anume, pe de o parte atașamentul este o structură afectivă care se dezvoltă în scopul asigurării protecției copilului și pe de altă parte comportamentul de atașament se structurează în relația mamă-copil. Analiza ulterioară a acestor postulate a validat doar primul – atașamentul are rol de protecție. Al doilea s-a dovedit a fi fals: puiul sau copilul se simte protejat în raport cu orice alta persoană adultă care îi oferă dragoste si stabilitate (tată, bunică, etc.). Bowlby împarte dezvoltarea ataşamentului în4 etape: 1. Etapa de preataşament - de la naştere la 6 săptămâni când comportamentul este o problemă de răspunsuri reflexive determinate genetic, cu valoare de supravieţuire; 2. Etapa ataşamentului de acţiune – (6 săptămâni-6/8 luni) - în această fază, copiii mici se orientează şi răspund, marcând mai mult decât până acum preferinţa faţă de mamă; 3. Etapa ataşamentului delimitat - 6/8 luni până la 18 luni/2 ani, corespunzătoare etapei în care ataşamentul faţă de mamă este foarte evident. În această perioadă, copiii manifestă anxietate de separare. Această perioadă de ataşament delimitat îşi găseşte echivalenţa în permanenţa obiectului din teoria lui Piaget; 4. Etapa formării unei relaţii reciproce - 18 luni - 2ani şi după. În această perioadă, copilul construieşte progresiv o reprezentare internă a figurilor de ataşament, care îi va permite să suporte din ce în ce mai bine absenţa acestora şi să anticipeze întoarcerea lor. Bowlby descrie că în jurul vârstei de 3 ani se formează un palier matur în construcţia acestei reprezentări, care îl va ajuta pe copil să suporte mai bine separarea corespunzătoare intrării în grădiniţă. Ca urmare, anxietatea de separare scade la vârsta de 3ani. Cele 4 etape ale lui Bowlby arată că legătura afectivă de durată pozitivă cu persoana care are grijă de copil se dezvoltă pornind de la experienţele din primii 2 ani de viaţă. Odată stabilită legătura de ataşament, aceasta durează în timp şi spaţiu, iar copiii nu trebuie să se mai angajeze în comportamente de căutare a apropierii la fel de insistent ca până acum. Stările afective trăite de copil sunt tot mai variate. El este bucuros dacă i se satisface o dorinţă, mândru dacă reuşeşte să facă ceva, timid în situaţii neobişnuite, gelos pe fratele mai mic. Anxietatea de separare, ruşinea, frica sunt frecvente. Copilului poate să îi fie frică de străini, să nu fie părăsit de părinţi (mai ales dacă este lăsat singur la cunoştinţe sau la spital), să nu piardă dragostea părinţilor (dacă este ameninţat cu aşa ceva). 3. Tipuri de atașament Ca urmare a experimentelor efectuate, în 1973 Bowlby revine cu trei postulate care justifică universalitatea sentimentelor de atasament. Tipul de atasament al copilului este dependent/determinat de calitatea dragostei pe care o primește. Cele trei postulate de bază în teoria atașamentului sunt următoarele: 1. Dacă o persoană are certitudinea că este protejată în orice moment (în sensul existenței necondiționate și constante a unui protector în imediata apropiere) ea va fi mai puțin înclinată să dezvolte sentimente de teamă (în relațiile cu ceilalți), va avea mai multă încredere în ceilalți și în sine. 2. Dezvoltarea încrederii se construiește în perioada copilăriei și a adolescenței și orice așteptare (expectanță) care se dezvoltă în acești ani, tinde să persiste relativ neschimbată pe parcursul întregii vieți. 3. Pattern-urile de atașament (experiențele) adulților sunt reflectări (relativ corecte) ale experiențelor afective din copilărie. Principalele tipuri de atașament (identificate de J. Bowlby, M. Ainsworth, etc.), sunt: A. Atașamentul sigur/securizant. Dacă pe parcursul primilor ani de viață copilul se simte satisfăcut de răspunsurile/reacțiile adulților la comportamentele pe care le dezvoltă, atunci se va structura un tip de atașament denumit securizant, care corespunde a ceea ce Erickson denumește încredere. Cu alte cuvinte, copiii care şi-au format un ataşament securizant cu mama lor se joacă liniştiţi când mama este prezentă în cameră chiar dacă este prezent şi un străin, plecarea mamei le crează o oarecare nelinişte (semnalizată prin proteste sonore şi oprirea din joc) şi revenirea mamei înseamnă restabilirea contactului, cu un zâmbet şi luat în braţe, după care copilul îşi reia jocul. Copilul arată clar că o preferă pe mamă, străinului. Acest tip de atașament este prezent în 60 –70% dintre cazuri și se reflectă în comportamentul copilului prin autonomie, siguranță și încredere în relațiile cu alți adulți, cu condiția ca și părintele să fie prezent. D.Howe afirmă că, părinţii şi copilul sunt programaţi biologic să devină ataşaţi unul de celălalt,adulții ajutându-și copilul: a) să-și valorifice întregul potenţial; b)să gândească în perspectivă; c) să-si dezvolte conştiinţa de sine; d) să-si dezvolte abilitatile de cooperare cu semenii; e) să devină încrezător în forțele sale; f) să facă faţă stresului şi frustrării; g) să-și învingă teama şi neliniştea; Cu cât ataşamentul este mai puternic, cu atât baza afectivă este mai sigură, curajul copilului mai mare, “libertatea de mişcare” şi spaţiul social în care îndrăzneşte să se deplaseze, mai importante. Ori de câte ori copilul se simte ameninţat, el revine la „bază” (în familie, în propriul său cămin), dar poate face acest lucru numai dacă are deja un fundament afectiv adecvat, stabil. În condiţiile existenţei unui ataşament puternic se formează oameni stabili din punct de vedere psihic- emoţional, puternici în faţa “încercărilor”, ușor adaptabili exigențelor vieții, competenţi și responsabili în asumarea obligaţiilor familiale și profesionale. B. Atașamentul nesigur/nesecurizant. Dacă pe parcursul primilor ani de viață copilul nu se simte securizat de răspunsurile/reacțiile adulților la comportamentele pe care le dezvoltă atunci se va structura un tip de atasament denumit anxios, care corespunde lipsei de încredere (conform teoriei ericksoniene), sau un atașament evitant. Au fost identificate două sub-tipuri de ataşament nesecurizant: B1 – atașamentul nesigur-anxios - copiii sunt anxioşi şi opun rezistenţă, se agaţă nervos de mama lor chiar înainte ca ea să încerce să plece şi nu doresc să exploreze camera jucându-se, plâng tare ori de câte ori mama pleacă, apoi refuză să fie liniştiţi când ea se întoarce, continuând să plângă furioşi, chiar când se regăsesc înapoi în braţele ei. Copilul anxios prezintă teamă în relațiiile noi, aparent lipsă de curiozitate, în fapt teamă de separare de adultul/părinte; B2 – atașamentul nesigur-evitant - copiii sunt evitanţi, nu interacţionează cu mama lor şi nu arată stress când aceasta pleacă, iar la întoarcerea ei, evită să restabilească contactul cu ea, uneori chiar întorcându-i spatele. Copii cu ataşament nesecurizant - evitant, răspund străinilor uneori chiar mai pozitiv decât părinţilor. Aceștia prezintă comportamente de explorare, nonimplicare afectivă și acceptarea cu usurință a separării de adultul/părinte și în acelasi timp de acceptare a persoanelor necunoscute. C. Atașamentul nesigur – ambivalent – copiii, datorită lipsei unei relaţii normale cu părinţii şi îndeosebi, lipsei totale de afecțiune, de dragoste părintească au un comportament caracterizat de atitudini conflictuale și contradictorii, care pot fi secvențiale – se joacă și este fericit pentru ca în momentul următor să plângă și să fie furios, sau simultane – zâmbet asociat cu agresivitate. Ataşamentul de acest tip are consecinţenegative, manifestându -se în realitate ca “fals ataşament,” întrucât: a) copilul nu este sigur de sentimentele şi dragostea părinţilor şi, deci, de protecţia de care are nevoie; b) părinţii par să fie indiferenţi, neglijenti; c) copilul se aşteaptă să fie respins sau ignorat de persoanele ataşante) atunci când va semnala dorinţa de atenţie sau nevoia de ajutor; d) atitudinile şi comportamentele părinţilor i se par copilului imprevizibile, perturbă toare sau angoasante; e) copilul se simte părăsit, neiubit, neîncurajat, adică “fără valoare şi interes” pentru propriii lui părinţi; f) copilul pierde încrederea în “ceilalţi”, chiar în el însuşi văzând că nu este ajutat când are nevoie; g) copilul pierde încrederea în ceea ce face văzând că nu este apreciat, că “succesele” lui nu interesează pe nimeni; h) copilul ajunge la concluzia că trebuie să se descurce singur şi că singura cale de a evita durerea/despărțirea este să nu se atașeze de nici o persoană, pentru că în viață i se poate întampla”orice”. Copiii crescuţi fără dragoste şi fără apropiere sufletească din partea familiei (lipsiţi de ataşament afectiv normal) sunt de regulă pasivi, indiferenţi, incapabili să cunoască sau să exploreze lumea: îşi vor cheltui energia emoţională în căutarea siguranţei afective, a unor modele demne de urmat. D. Atașamentul dezorganizat/dezorientat. Acest tip de atașament a fost descoperit mai târziu decât celelalte. Această clasificare a fost introdusă de către Mary Main care a întreprins și cercetări în domeniul atașamentului adulților. Au fost întotdeauna copiii care nu se încadrau în nici una din cele trei categorii existente. Ainsworth și colegii ei îi încadrau pe aceștia adesea în categoria atașament sigur sau pe unii chiar în atașament nesigur - evitant. După introducerea celei de-a patra categorii (de tip D) s-a dovedit că o mare parte din comportamente pot fi clasificate ca dezorganizate/dezorientate. Copii din această categorie au manifestări neașteptate greu de categorisit cum ar fi de exemplu diverse stereotipuri sau mișcari incomplete sau întrerupte. Cei atașati dezorganizat se sperie adesea la reapariția după scurt timp a persoanei de referință și manifestă o serie de strategii cum ar fi comportamente nesigure și evitante sau nesigure și de împotrivire. Unii dintre copiii din această grupă țipă după despărțirea de persoana de referință dar se îndepărtează singuri dacă persoana respectivă se întoarce și încearcă să se apropie și să mențină contactul. Alții reacționează înțepenind brusc pentru căteva secunde cu o expresie a feței foarte afectată, sau se rotesc în cerc, sau se aruncă pe jos cînd se adresează persoanei apropiate. Unii reacționează temător pe tot parcursul „Situației necunoscute“ cu expresii ale feței pline de anxietate, umeri ridicați sau paralizia tuturor mișcărilor. Teoria atașamentului pornește de la premiza că orice copil trebuie să stabilească o relație de atașament față de o anumită persoană. Comportamentul aferent atașamentului este activat de îndată ce copilul simte nevoia de ocrotire sau sprijin, sau dacă persoana de referință se află în apropiere. Copilul nu poate aplica o strategie de atașare coerentă pentru a primi apărare și consolare: deoarece persoana de referință - omul care ar trebui să ofere protecție- este și cel care reprezintă amenințare, copilul este forțat intr-o așa numită situatie dublu atașată din care nu mai găsește ieșire. O altă cauză a acestui tip de atașament sunt persoanele de referință care au suferit la rândul lor traume psihice. Experiențele traumatice trăite de adult sunt perceptibile pentru copil care remarcă starea de anxietate ale adultului de referință.Teama care se citește pe fața adultului care suferă de intruzii (penetrarea imaginilor și emoțiilor traumatice în gînduri) îl sperie pe copil și îi activează acestuia sistemul de atașare. Sursa anxietății nu poate fi descoperită de către copil. În cele mai multe cazuri adultul de referință care are aceste probleme nu poate simți și reacționa adecvat la nevoile micuțului. Anumite reacții ale mamei, cum ar fi împietrirea într-o anumită pozitie sau comportamente neutre provoacă teamă copilului. Acest copil percepe lumea înconjurătoare ca pe un loc amenințător a cărui groază se oglindește pe fața adultului. . Efectele tipului de atașament asupra dezvoltării ulterioare ale copilului: Copii atașați sigur, au la grădiniță și școală un comportament social mai adecvat, dau dovadă de mai multă fantezie și afectivitate pozitivă la joacă, se pot concentra mai bine și pe o perioadă mai lungă, au o mai mare încredere în sine și manifestă mai rar simptome depresive. Alte cercetări au dovedit că aceștia sunt mai deschiși și mai competenți în a stabili contacte sociale noi, atât cu de adulți cât și cu alți copii, decât copii care sunt atașați nesigur -evitant sau nesigur-ambivalent. La vârsta de șase ani, copii atașați sigur se manifestă mult mai rar psihopatologic decât cei atașați nesigur.Experințele de atașament timpurii au și un efect neurofiziologic asupra receptorilor hormonului Oxitocin, care la rândul lui influențează comportamentul. În rândul grupelor cu un grad de risc ridicat, cum sunt copii bolnavi psihic, puternic traumatizați sau neglijați, s-au descoperit și alte tipuri de atașament, mixaje de tipuri de atașament nesigur - evitant cu ambivalent. De asemenea copii cu o nevoie exagerată de atenție și îngrijire sau cu manifestări de supraadaptare (acceptarea oricăror condiții) la tipul nesigur evitant, precum și comportament agresiv amenințător sau total neajutorat la tipul nesigur- ambivalent. 4. Atașamentul tinerilor și al adulților Un punct important pe ordinea de zi a cercetărilor din domeniul teoriei atașamentului îl constituie și reacțiile persoanei de referință la comportamentul atașant al copilului, modul în care adultul înțelege comportamentul de atașament al copilului și cauzele pentru care adulții înțeleg în mod diferit comportamentul de atașare a copilului. Dacă la copii cu vîrste cuprinse între 12 și 36 de luni comportamentul asociat atașării este ușor de observat, la copii mai în vârstă sau la adulți acesta nu se mai manifestă atât de vizibil. Apropierea de persoana de referință și explorarea mediului doar sub protecția acesteia nu se mai poate observa. Începând cu vârsta școlară copii au formate păreri asupra atașamentului, păreri care sunt for mate din experiențele trecute și care la rândul lor le influențează comportamentul. Au luat naștere și alte metode în afara „Situației necunoscute “ a lui Ainsworth. Pentru a cerceta comportamentul specific atașării de-a lungul întregii vieți, s-au format diverse interviuri si teste specifice. Unul dintre cele mai cunoscute instrumente în acest sens îl constituie Interviul Atașării Adulților Adult Attachment Interview (AAI) a psiholoagei Mary Main. Pentru copii cu vârste cuprinse între 8 și 13 ani, s-a conceput „Interviul Atașării Copiilor“ (Child Attachment Interview)(CAI). Tipul de atașament al copiilor preșcolari și din primii ani de școală se stabilește cu o metodă de completare în joacă de către aceștia a unor povestioare dinainte pregătite. Observarea interacțiunilor mamă-copil este de asemenea un mijloc răspândit prin care psihologii își fac o imagine asupra relației de atașament dintre un copil și persoana de referință a acestuia. Atitudinea cognitivă și emoțională care stă în spatele comportamentului adulților care interacționează, este studiată printre altele prin testul numit Interviul Atașamentului Adult (en: Adult Attachment Interview“ (AAI). Interviul Atașamentului Adult este o metodă de interviu semistandardizată, prin care se evaluează experiențele cognitive și emoționale ale persoanei adulte în raport cu persoanele de referință ale acesteia. Interesant este faptul că, în acest test nu sunt evaluate descrierile experiențelor pe care persoana le-a avut în copilărie, ci coerența declarațiilor asupra acelei perioade de timp, precum și atitudinea pe care adultul o are în prezent față de atașament. Se încearcă să se aprecieze gradul de coerență și logică din spatele declarațiilor adulților privitoare la situațiile legate de atașament, atât din copilărie cât și din prezent. Rolul principal este jucat nu atât de trăirea unor experiențe traumatice, ci din coerența declarațiilor se fac deducții legate de gradul de integrare și prelucrare a experiențelor copilăriei în situația prezentă. În acest sens, se definește ca fiind coerentă, acea declarație a peroanei intervievate care descrie experiențele trecute in mod succint, și logic corelându-le la situația lor prezentă. Interviul Atașamentului Adult permite stabilirea unor corelații clare dintre tipul de atașament al copilului si atitudinea atașantă a persoanei de referință. În urma evaluării unei anumite atitudini atașante a mamei gravide testate, s-a putut dovedi clar corelația cu un anumit tip de atașament al copilului. Clasificarea atitudinii atașante a mamei stabilită prin Inteviul Atașamentului Adult, corespunde și poate fi prezisă în proporție de 80% cu tipul de atașament al copilului, stabilit ulterior prin „situația necunoscută“. Interviul Atașamentului Adult a permis clasificarea câtorva categorii clare de „atitudini atașante“ ale adulților. Acestor categorii li s-au corelat tipuri de atașament descoperite la copii în cadrul „situației necunoscute“. La bazele acestor cercetări stau premizele teoretice ale lui Bowlby, „modelele internalizate de reprezentare“ adică efectele experiențelor specifice atașamentului. Anumite categorii de reprezentări și scheme ale atașamentului descoperite în Interviul Atașamentului Adult au putut fi corelate cu tipurile de atașament ale copiilor lor studiate în cadrul „situației necunostute“: F. Atitudinea atașantă autonomă . Această categorie se numește și liber - autonomă prescurtat „F“. Persoanele din aceasstă categorie dau dovadă de încredere în sine, toleranță la situații frustrante, respect și capacitate de empatie. Au conștiința propriilor sentimente (negative sau pozitive) și atitudini vizavi de persoanele de referință, pe care le manifestă într -un mod echilibrat și potrivit. Nu se identifică inconștient cu proprii părinți, și privesc în mod realist propria relație părinte-copil, fără a o idealiza. Părinții acestor adulți au fost adesea la rândul lor persoane cu o atitudine autonomă, sau și-au dobândit autonomia de-a lungul biografiei prin relațiile cu alte persoane decât cele de referință, cum ar fi cu un partener, sau cu ajutorul sprijinului psihoterapeutic. Ca și părinți, ei reacționează previzibil și potrivit situației, la comportamentul atașant al copiilor lor. Ds Atitudinea distantă relațional- evitantă. Adulții cu acest tip de atașament își amintesc cu greu propria copilărie, ceea ce denotă refularea multor evenimente. Tind să își idealizeze părinții și metodele de educație ale acestora, făra a putea preciza concret situațiile ce îi determină la această idealizare. Dimpotrivă, ei descriu situații de lipsă de sprijin și de respingere (deschisă sau ascunsă) a unor nevoi specifice vârstei. Adulții cu o atitudine distantă și de evitare, dezmint importanța experiențelor pe care le-au avut cu părinții lor în coloratura emoțională a personalității actuale. Ei denotă un înalt grad de dorință de independență, vrând să rezolve singuri provocările la care viața îi supune. Aceștia declară că nu ar fi avut nevoie de sprijin vreodată motiv pentru care nu au resentimente (tristețe sau supărare) dacă acest sprijin le-a lipsit. Copii acestei categorii de adulți se pot baza pe sprijinul lor afectiv și pe adaptarea părintească corespunzătoare, în încercarea de a rezolva o problemă sau alta. Copii sunt supuși unor așteptări mari din partea părinților. Rezultatele „Interviului Atașamentului Adult„ au demonstrat că mamelor din această categorie le face mare plăcere să simtă dependența pe care copii o au față de ele. Tot ele sunt însă și acelea care tind să-și ignore copii dacă aceștia au nevoie de consolare sau sprijin. E Atitudinea nesigur- preocupată. Persoanele cu această atitudine sunt inundați masiv de amintirile lor din copilărie, acestea împovărându-i în permanență. Problemele și dificultățile relației cu persoana de referință nu poate fi definitiv prelucrată și integrată; acestor probleme li se accordă o importanță exagerată făcând persoanele să oscileze între stări emoționale de furie și cele de idealizare. Adulții acestei categorii sunt într -o permanență dependență de persoana de referință, din partea căreia ei așteaptă în continuare atenție și “repararea situației“. Mamele persoanelor cu aceast tip de atașament sunt adesea considerate prea „slabe“ și„incompetente“ neputând oferi apărare sau consolare în situațiile percepute ca amenințătoare de către copii. Dacă mama (sau altă persoană de referință) nu poate să îndepărteze teama copilului, acesta se agață în permanență de mamă. Copilului îi vine greu să se desprindă de persoana de referință, care în „slăbiciunea“ ei își parentifică în permanență copilul, acesta trăind sentimentul că trebuie să își „îngrijească“ mama. Copiii acestor adulți sunt împiedicați prin răsfăț și/sau creerea sentimentului de vinovăție, să se comporte explorativ sau să își exteriorizeze emoțiile de furie, agresivitate, ciudă sau manifestările de libertate. Acest lucru îngreunează dezvoltarea identității copilului. U Atitudinea atașantă neprelucrată. Persoanele care suferă de pe urma unor evenimente tragice neprelucrate, sau de pe urma unor abuzuri sexuale sau fizice care nu au fost prelucrate au adesea copii care manifestă tipul de atașament dezorganizat. O posibilă explicație ar fi faptul că persoanele de referință care au suferit traume nu pot oferi protecție copiilor lor, însă prin manifestarea de către părinți a unei frici obsesive aceștia activează comportamentul atașant al copiilor lor, care nu pot să își explice atitudinea derutată și înfricoșată a persoanei adulte de referință. Dacă părintele traumatizat își neglijează copilul, îl abuzează, îi provoacă sentimente de rușine, etc, acesta nu mai este instanță apărătoare a copilului ci devine însuși sursă de teamă și pericol pentru copil. Și acești adulți își parentifică exagerat copii. Mamele cu atitudinea atașantă de acest tip lasă conducerea relației părinte-copil la bunul plac al copilului. Acest fapt conduce la încălcarea sarcinilor dintre generații, copii simțindu-se adesea obligați să se îngrijească de binele material și psihic al părinților lor. AAI Atitudinea atașantă neclasificată. În cadrul cercetărilor legate de AAI se discută introducerea unei noi categorii pentru atitudini încă neclasificate. Pe parcursul Interviului Atașamentului Adult persoanele din această categorie oscilează între tipul preocupat și cel distanțat fără a lăsa să se recunoască o strategie clară. Persoanele descriu experiențe traumatice grave. Au o atitudine profund negativă față de atașament în general. Dispun de strategii contradictorii de gândire și prelucrare. Corelații între atitudini atașante si tipuri de atașament . Cum era de așteptat, la o privire mai atentă a celor două categorii de rezultate (Interviul Atașamentului Adult și Situația Necunoscută) s-au putut gasi corelații statistice clare între atitudini ale atașamentului adult și tipurile de atașament la copil. Părinți clasificați autonom (Tip F) au adesea copii clasificați sigur (Tip B). Relațional- evitanții (Distanțați, Tip Ds) au copii atașați nesigur -evitant (Tip A). Părinții din categoria preocupată (de tip E) au copii ambivalenți (de tip C). Părinții care suferă de o traumă nerezolvată (de tip U) au adesea copii atașați dezorganizat (de tip D). Significanța statistică cea mai înaltă este la grupa sigur-atașată. Părinții atașați autonom au în proporție de 75-82% copii atașați sigur. Celelalte grupe au significanțe statistice sub aceste valori. 